b'\n_START_ARTICLE_\nKrsto I. Frankapan Brinjski\n_START_SECTION_\n\xc5\xbdivotopis\n_START_PARAGRAPH_\nSin je kneza Bernardina Ozaljskog i princeze Lujze Aragonske. Od 1505. godine bio je u vojnoj slu\xc5\xbebi cara Maksimilijana I. Habsburga gdje se istaknuo kao vojskovo\xc4\x91a zbog \xc4\x8dega je 1510. dobio za nagradu Novigrad i neke posjede grada Postojne, a ujedno je imenovan carskim savjetnikom te kapetanom Postojne i Krasa._NEWLINE_Godine 1512. ratovao je s ocem protiv Mle\xc4\x8dana u poku\xc5\xa1aju da oslobodi nekada\xc5\xa1nji obiteljski posjed, otok Krk. Tijekom 1513. i 1514. godine oduzeo je Mle\xc4\x8danima Monfalcone, Cividale del Friuli, Udine i gotovo cijelu Furlaniju, ali je uskoro gubi._NEWLINE_U razdoblju 1514.-1519. boravio je u mleta\xc4\x8dkom zarobljeni\xc5\xa1tvu, a poslije bijega iz zatvora ponovno je u vojnoj slu\xc5\xbebi Habsburgovaca. Godine 1520. car Karlo V. potvrdio mu je posjede i imenovao ga vojnim zapovjednikom Istre._NEWLINE_Od 1523. godine opet je boravio u Hrvatskoj gdje se zajedno s ocem poku\xc5\xa1avao domo\xc4\x87i Senja i drugih obiteljskih posjeda koje je njegovu rodu oduzeo 1469. kralj Matija Korvin. Iste je godine oti\xc5\xa1ao kod pape Hadrijana VI. u Rim da ga zamoli za pomo\xc4\x87 Hrvatskoj u ratu protiv Turaka. U lipnju 1525. uspio je zaposjednutom Jajcu dopremiti hranu i pomo\xc4\x87, a op\xc4\x87enito se anga\xc5\xbeirao u obrani Hrvatske od Turaka, na\xc5\xa1to mu je kralj Ludovik II. podijelio naslov branitelja Kraljevina Hrvatske, Dalmacije i Slavonije._NEWLINE_Kada mu je kralj odbio vratiti Senj i imenovati ga za hrvatskog bana, \xc5\xa1to je zatra\xc5\xbeio hrvatski sabor 1525. godine, Krsto je na zasjedanju sabora u Kri\xc5\xbeevcima 25. sije\xc4\x8dnja 1526. predlo\xc5\xbeio Habsburgovce za nove vladare Hrvatske._NEWLINE_Poslije poraza ugarske vojske na Moha\xc4\x8dkom polju i pogiblje Ludovika II. 1526. hrvatsko plemstvo imenovalo je Krstu na saboru u Koprivnici 23. rujna, "upraviteljem i vrhovnim braniteljem" (lat. nostro governatore et defensor generale).'